Správa zo zahraničnej pracovnej cesty
1.  Účastník ZPC:
Ing. Ľubica Pitlová, hlavný štátny radca, 
Odbor štátnej a európskej politiky vo vede a technike, Sekcia vedy a techniky, Ministerstvo školstva, vedy, výskumu a športu Slovenskej republiky
Znalosť jazykov: anglický/veľmi pokročilý, nemecký/veľmi pokročilý 
2.  Zahraničná pracovná cesta:
štát/mesto: Taliansko/Rím   
Dátum: 22. – 23.3. 2012
Účel cesty: účasť na 11. zasadnutí Správnej rady iniciatívy Spoločnej tvorby výskumných programov  „Kultúrne dedičstvo a globálne zmeny: nová výzva pre Európu“ ( Joint Programming Initiative Cultural Heritage and Global Change: a new challenge for Europe) 
Rámcový program pobytu:
22.3.2012 cesta Bratislava - Schwechat, let Viedeň – Rím
23.3.2012 účasť na zasadnutí Správnej rady JPND, let Rím- Viedeň, cesta Schwechat- Bratislava  
Úvod do problematiky 
Spoločná programová iniciatíva Kultúrne dedičstvo a globálne zmeny: nová výzva pre Európu ( Joint Programming Initiative Cultural Heritage and Global Change: a new challenge for Europe – ďalej len JPICH)  je jednou z iniciatív v rámci novej formy spolupráce členských štátov EÚ pod názvom Joint Programming in Research – Spoločná tvorba výskumných programov. Táto  si kladie za cieľ zosúladiť výskumné programy v určitých oblastiach, ktoré boli Radou EÚ definované za prioritné  a využívať tak efektívnejšie verejné zdroje na riešenie naliehavých celospoločenských problémov.
Slovenská republika sa do tejto iniciatívy zapojila v júni 2010.  Správna rada (Governing Board) je zložená zo  zástupcov  všetkých zúčastnených krajín. Do Správnej rady  bol za SR  nominovaný PhDr. Ivan Murín PhD. z Univerzity  Mateja Bela v Banskej Bystrici a zástupca MŠ VVa Š SR Ing. Ľubica Pitlová. 
Na administratívnu podporu získala skupina štátov projekt zo 7 Rámcového programu pod názvom Joint Heritage European Programme (ďalej len JHEP). 
 4.  Stručný priebeh zasadnutia:
Informácia o súčasných aktivitách JPICH 
Hlavná koordinátorka JPICH Antonia Pasqua Recchia (IT) informovala o projektovej schéme vedeckej spolupráce ERA NET Plus a zámere  zapojiť  čo najviac členov JPICH  do spoločného projektu v tejto schéme, pričom vyzvala delegácie o deklarovanie  záujmu o takúto spoluprácu.  
Delegácia SR tlmočila toto stanovisko: 
Ministerstvo školstva, vedy, výskumu a športu Slovenskej republiky veľmi vysoko oceňuje JPICH iniciatívu na podporu ERA NET Plus projektu v oblasti výskumu  kultúrneho dedičstva, avšak vzhľadom na  veľmi komplikovanú finančnú situáciu SR sa momentálne nemôže zaviazať k podpore tejto výzvy.
Praktická implementácia projektovej schémy ERA NET plus
Informácie o projektovej schéme prezentoval Joerg Niehoff z Európskej komisie – DG Research and Innovation. Ide o schému, v  ktorej sa pri riešení konkrétneho projektu môže EK podieľať cca 30 % z nákladov. 
Public-Public Partnership v rámci Horizontu 2020
Joerg Niehoff hovoril aj o ďalších formách Public - Public Partnership v rámci finančnej perspektívy Horizont 2020, ako je napr. spolupráca podľa článku 185 Lisabonskej zmluvy. V tomto prípade skupina členských štátov navrhne EK výskumný program v rámci určitej témy a Komisia po schválení Radou a Európskym parlamentom môže prispieť na náklady riešených projektov až do výšky 50%. Odznela aj dôležitá informácia, že po roku 2014 bude  možné na financovanie jedného projektu kombinovať  zdroje z 2 rôznych finančných fondov EÚ, napr. aj z kohézneho (štrukturálne fondy) a rámového programu.    
Aktualizácia implementácie JHEP 
Najdôležitejšou aktivitou v implementácii JHEP je príprava výzvy na podávanie návrhov výskumných  projektov v rámci JPICH. Koordinátori predstavili návrh Memoranda o porozumení, ktorým by sa jednotlivé štáty mali zaviazať k financovaniu vedeckých tímov zo svojich krajín zúčastnených v úspešných projektoch. Z diskusie vyplynulo: 
•	nevyhnutnosť špecifikovať tému
•	odstrániť komplikované schvaľovanie projektov na národnej a nadnárodnej úrovni
•	zreálniť časový harmonogram predkladania projektu

5.  Odporúčané závery:  
Je potrebné sledovať vývoj v rámci JPICH a v prípade vypísania výzvy  na podávanie výskumných  projektov zvážiť možnosť účasti SR (najmä z finančného hľadiska). Taktiež je potrebné zúčastňovať sa aktivít Národného konzultačného panelu, ktorého členom je aj zástupca MŠVVaŠ SR. Úlohou panelu je poskytnúť námety pre tvorbu Strategického  výskumného programu JPICH.     
6.   Prehľad prinesenej dokumentácie a miesto jej uloženia
     Príspevky, ktoré odzneli na zasadnutí sú dostupné v Sekcii vedy a techniky MŠVVŠ SR. 
7.   Osobitne vyhodnotený očakávaný prínos ZPC
Na zasadnutí Správnej rady Spoločnej programovej iniciatívy Kultúrne dedičstvo a globálne zmeny: nová výzva pre Európu bol dosiahnutý pokrok v riadení iniciatívy. Odzneli tu tiež dôležité informácie zo stany Európskej komisie týkajúce sa financovania medzinárodných výskumných projektov po roku 2014, ktoré budú mať vplyv na aktivity slovenských výskumníkov. 
8.    Spôsob zverejnenia výsledkov ZPC, prenos získaných informácií
Správa bola predložená riaditeľke OŠEPVaT,  generálnej riaditeľke Sekcie vedy a techniky a zodpovedným pracovníkom Sekcie medzinárodnej spolupráce MŠVVŠ SR. Bude zverejnená na internetovej stránke MŠVVŠ SR. 
Súhlasím so zverejnením správy na internete

Správu vypracoval: Ing. Ľubica Pitlová OŠEPVaT

Dátum: 4. 4. 2012

Správu schválil: RNDr. Marta Cimbáková
                                         generálna riaditeľka SVaT